《题王无邪九华图》
宋代·章甫

云锦仙翁人不识，多生九华茹芝客。
少年登览妙形容，三十七峰俱改色。
手捉高士淡墨图，烟云到处随卷舒。
珠玑衮衮入题咏，缣素往往争临摹。
雪潭四时溅飞雪，叹我幻躯方病渴。
何由得共山中人，脚踏寒流弄明月。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。